b'\n_START_ARTICLE_\nKarel Pollak\n_START_SECTION_\n\xc5\xbdivljenje\n_START_PARAGRAPH_\nKarel Pollak se je rodil 28. oktobra 1853 v Kranju. Po zgodnji o\xc4\x8detovi smrti se je izu\xc4\x8dil v Tr\xc5\xbei\xc4\x8du usnjarstva pri stricu Valentinu Pollaku, s katerim se je njegova mati Ana roj. Jalen drugi\xc4\x8d poro\xc4\x8dila._NEWLINE_\xc5\xbde leta 1875 je v Ljubljani ustanovil trgovino z usnjem, ter organiziral uvoz ko\xc5\xbe v Ljubljano s pomo\xc4\x8djo sorodnika Alfreda Pollaka in izvoz usnja na Ogrsko, Balkan, Zdru\xc5\xbeeno kraljestvo in \xc5\xa0vedsko. \xc5\xa0lo mu je tako dobro, da je 1893 kupil od vdove Marije Mallyjeve, roj. Pollak, svoje sestri\xc4\x8dne, strojarno njenega pokojnega mo\xc5\xbea Vincenca Mallyja na Lajhu v Kranju. Leta 1900 je za pol milijona kron kupil usnjarno Ivana Janescha v Ljubljani, ter jo 1902 raz\xc5\xa1iril in prenovil._NEWLINE_Usnjarna v Kranju je izdelovala predvsem fino svinjsko usnje, ki je hitro zaslovelo v Zdru\xc5\xbeenem kraljestvu in Franciji, ljubljanska pa vse vrste tele\xc4\x8djega usnja (jermene, podplate in pod.), pozneje tudi poceni \xc4\x8devlje, ki so jih prodajali na semnjih. Obe usnjarni sta prodajali in izva\xc5\xbeali svoje izdelke po celi Avstro-Ogrski, na Balkan, v Nem\xc4\x8dijo, Zdru\xc5\xbeeno kraljestvo , Francijo, Rusijo in celo v ZDA. Redno sta zaposlovali do 500 delavcev, v dobrih letih tudi 700._NEWLINE_Velik razmah in zaslu\xc5\xbeek je prinesla Pollaku in njegovim podjetjem prva svetovna vojna, ko je bila njegov najve\xc4\x8dji naro\xc4\x8dnik vojska. Ustanovitev Kraljevine SHS pa je njegovemu podjetju prinesla \xc5\xa1e ve\xc4\x8dji razvoj in rast._NEWLINE_Leta 1920 je svoje podjetje skupaj s sinovi Karlom, Ivanom in Pavlom, preoblikoval v dru\xc5\xbeinsko delni\xc5\xa1ko dru\xc5\xbebo Indus z delni\xc5\xa1ko glavnico 1\xc2\xbd milijona dinarjev, s katero je usnjarno v Ljubljani raz\xc5\xa1iril na 3 nadstropja, jo prenovil, opremil z modernimi stroji in vanjo uvedel nove pridelovalne na\xc4\x8dine, tako da se je njena proizvodna kapaciteta potrojila. Leta 1922 je Indus prevzel \xc5\xa1e biv\xc5\xa1o usnjarno Ivana Tom\xc5\xa1i\xc4\x8da na Vrhniki, ki jo je Pollak preuredil v usnjarno za fino le\xc5\xa1\xc4\x8deno usnje._NEWLINE_Politi\xc4\x8dno Pollak ni bil posebej aktiven, \xc4\x8deprav je bil \xc4\x8dlan Katoli\xc5\xa1ko narodne stranke in pozneje Slovenske ljudske stranke. Kot tak je z Janezom Evangelistom Krekom in Andrejem Kalanom novembra 1897 ustanovil Kr\xc5\xa1\xc4\x8dansko socialno delavsko zvezo ter bil njen prvi predsednik. Leta 1932 se je star 80 let, umaknil iz javnosti in posle prepustil sinovom. Umrl je 9. julija 1937 v Ljubljani.'